Föstudaginn 6. mars 2015 , stóðu Íslandsdeild Amnesty International og Mannréttindaskrifstofa Íslands fyrir málþingi um mikilvægi fullgildingar valfrjálsrar bókunar við samning Sameinuðu þjóðanna gegn pyndingum . Sigurður Örn Hilmarsson , lögmaður á Rétti , hélt erindi á málþinginu þar sem hann fjallaði um þau grundvallarréttindi sem valkvæðu bókuninni við Pyndingasamninginn er ætlað að tryggja , svo sem bann við vanvirðandi og ómannúðlegri meðferð . Fjallað var um ráðstefnuna í fjölmiðlum , en í viðtali við Spegilinn á RÚV sagði Sigurður m.a. : „ Eftirlit með þessum málefnum er ófullnægjandi . Því tel ég að það sé ekki hægt að halda því fram með vissu að pyndingar viðgangist ekki á Íslandi , eða það sem er mikilvægara að þær geti ekki átt sér stað . “ „ Á Íslandi hvílir jákvæð skylda til að tryggja þau mannréttindi sem getið er um bæði í stjórnarskránni og mannréttindasáttmála Evrópu . Ein leiðin til að koma í veg fyrir að pyndingar , og önnur vanvirðandi eða ómannúðleg meðferð eigi sér stað á Íslandi , er einmitt sú að taka upp og fullgilda þessa valkvæðu bókun sem kveður á um tvennt . Annars vegar að Ísland samþykkir að hér komi alþjóðleg nefnd í heimsókn sem gerir úttekt á þessum málum með reglulegum hætti og skrifar skýrslu um það . Hún hefur aðgang að öllum stofnunum , föngum og öðrum einstaklingum sem eru þarna í hugsanlegri hættu . Hins vegar að tekið sé upp sjálfstætt landseftirlit sem að færi með eftirlit með þessum málum hér innanlands . “ „ Ég held að íslensk stjórnvöld og yfirvöld vilji standa sig vel í þessum málum og má ráða það af stefnuyfirlýsingum stjórnvalda um mannréttindi , um utanríkisstefnu Íslendinga , og svo framvegis . En allt kostar þetta peninga . Það er ekki nóg að hafa hreint hjarta og góðan hug , heldur þarf meira til . Það þarf að auka lagaheimildir , fullgilda samninginn og þessu þarf að fylgja fjármagn . “ Aðspurður hvort að einstaklingar sættu vanvirðandi eða ómannúðlegri meðferð á Íslandi sagði Sigurður : „ Ég held að það sé barnalegt að trúa því að slíkt eigi sér ekki stað . Til mín hafa leitað einstaklingar sem hafa talið sig hafa orðið fyrir pyndingum og annarri vanvirðandi eða ómannúðlegri meðferð . Það eru dæmi um það í okkar dómaframkvæmd að ríkið hafi verið dæmt fyrir einmitt brot á þessum skilyrðum 3. gr. mannréttindasáttmálans , sem nær ekki einungis yfir pyndingar heldur önnur atriði líka . “ Eftirfarandi erindi voru einnig flutt á málþinginu :